text: Stemmetal afsløret - her er seernes dom i 'X Factor'-finalen
  13 april 2019 kl. 16.07
  Kristian Kjærlund fra Horsens var ganske overbevisende i hele finalen.
  Da Kristian Kjærlund fredag aften vandt 'X Factor'-finalen i Forum Horsens, var det med en meget klar sejr over den anden finalist, Benjamin Rosenbohm.
  Det viser stemmetallene, som TV 2 offentliggjorde sent fredag aften.
  I den afsluttende omgang af finalen, hvor Blachmans solist kæmpede mod Ankerstjernes solist om den endelige sejr i showet, fik Kristian Kjærlund 54,3 procent af seernes stemmer. Benjamin Rosenbohm fik 45,7 procent.
  - Det var en klar sejr til Kristian Kjærlund, konstaterede TV 2 underholdningsredaktør, Dorte Borregaard, efter ’X Factor’-finalen.
  Roser samarbejde mellem Blachman og Kristian
  - Stemmetallene fortæller, at Kristian har vundet seernes hjerte. Han er en fantastisk artist og sanger, der har et meget stærkt udtryk, som brænder igennem hos publikum, siger Dorte Borregaard.
  Hun roste også samarbejdet mellem 'X Factor'-vinderen og hans dommer Thomas Blachman, som dermed har vundet programmet to år i træk. I 2018 vandt han programmet med gruppen 'Place On Earth'.
  - Thomas og Kristian har kørt et fantastisk parløb. De har meget hurtigt fundet stilen, siger Dorte Borregaard.
  Kristian Kjærlunds sejr blev allerede grundlagt i en meget stærk indledende runde, hvor de tre finalister skulle synge tre sange.
  Her fik han 47,7 procent af seernes stemmer, mens Benjamin Rosenbohm høstede 37,8 procent. Den tredje finalist i finalen, Live Køhn Vogel, fik 14,5 procent af stemmerne, og måtte dermed forlade programmet som den første finalist.
  - Vi har haft tre fuldkomne fantastiske finalister, og det har været meget tæt løb i hele sæsonen, afslører TV 2-redaktøren, som regner med, at stemmetallene for alle liveshows vil blive offentliggjort i løbet af få dage.
  